b'\n_START_ARTICLE_\nNeodarvinizam\n_START_PARAGRAPH_\nNeodarvinizam je \'moderna sinteza\' darvinisti\xc4\x8dke evolucije putem prirodne selekcije i Mendelova naslje\xc4\x91ivanja, potonjeg kao skupa primarnih tvrdnja koje specificiraju da evolucija uklju\xc4\x8duje prijenos karakteristika s roditelja na dijete putem mehanizma geneti\xc4\x8dkog transfera umjesto \'procesa mije\xc5\xa1anja\' premendelovske evolucijske znanosti. Neodarvinizam tako\xc4\x91er mo\xc5\xbee ozna\xc4\x8divati Darwinove ideje prirodne selekcije odvojene od njegove hipoteze pangeneze kao lamarkisti\xc4\x8dkog vrela varijacije koji uklju\xc4\x8duje mije\xc5\xa1ano naslje\xc4\x91ivanje._NEWLINE_Kao dio neslaganja o tome da li je sama prirodna selekcija dovoljna za obja\xc5\xa1njenje specijacije, George Romanes skovao je termin neodarvinizam da ozna\xc4\x8di verziju evolucije koju su zagovarali Alfred Russel Wallace i August Weismann s njegovom sna\xc5\xbenom ovisno\xc5\xa1\xc4\x87u o prirodnoj selekciji. Weismann i Wallace odbacili su lamarkisti\xc4\x8dku ideju naslje\xc4\x91ivanja ste\xc4\x8denih karakteristika \xc5\xa1to je bilo ne\xc5\xa1to \xc5\xa1to Darwin nije eliminirao. Termin je prvi put uporabljen 1895. godine radi obja\xc5\xa1njenja da se evolucija zbiva samo putem prirodne selekcije, drugim rije\xc4\x8dima, bez ikakva mehanizma koji uklju\xc4\x8duje naslje\xc4\x91ivanje ste\xc4\x8denih karakteristika koje su rezultat uporabe ili neuporabe. Potpuno odbacivanje lamarkizma ovih dvaju znanstvenika proiza\xc5\xa1lo je iz Weismannove teorije zametne plazme. Weismann je shvatio da se stanice koje proizvode zametnu plazmu, ili gamete (poput spermija i jaja\xc5\xa1ca u \xc5\xbeivotinja), odvajaju od somatskih stanica, koje nastavljaju tvoriti ostala tjelesna tkiva, u ranom stadiju razvoja. Budu\xc4\x87i da nije mogao vidjeti nikakvo o\xc4\x8dito sredstvo komunikacije izme\xc4\x91u ovih dvaju stanica, tvrdio je da je naslje\xc4\x91ivanje ste\xc4\x8denih karakteristika stoga nemogu\xc4\x87e; zaklju\xc4\x8dak danas znan kao Weismannova barijera._NEWLINE_Od 1880-ih do 1930-ih termin se nastavio primjenjivati na panselekcionisti\xc4\x8dku \xc5\xa1kolu koja je dokazivala da je prirodna selekcija glavni i mo\xc5\xbeda jedini uzrok sve evolucije. Otada do oko 1947. godine termin se rabio za panselekcionisti\xc4\x8dke sljedbenike R. A. Fishera.\n_START_SECTION_\nModerna evolucijska sinteza\n_START_PARAGRAPH_\nOd oko 1937. do 1950., razvojem moderne evolucijske sinteze, sada op\xc4\x87epoznate kao sinteti\xc4\x8dki pogled na evoluciju ili moderna sinteza, termin neodarvinisti\xc4\x8dki \xc4\x8desto se rabi kada se govori o suvremenoj teoriji evolucije. No takvu uporabu neki ozna\xc4\x8duju neto\xc4\x8dnom; pa Ernst Mayr pi\xc5\xa1e 1984.:_NEWLINE_"...termin neodarvinizam za sinteti\xc4\x8dku teoriju pogre\xc5\xa1an je jer je termin neodarvinizam skovao Romanes 1895. godine da bi ozna\xc4\x8dio Weismannovu teoriju."_NEWLINE_Usprkos takvim prigovorima publikacije kao \xc5\xa1to je Encyclop\xc3\xa6dia Britannica rabe ovaj termin da bi ozna\xc4\x8dile trenuta\xc4\x8dnu teoriju evolucije. Ovaj se termin tako\xc4\x91er rabi u znanstvenoj literaturi, pa akademski izdava\xc4\x8d Blackwell Publishing govori o "neodarvinizmu kakav se danas prakticira", a neke figure u znanosti o evoluciji poput Richarda Dawkinsa i Stephena Jayja Goulda rabe termin u svojim radovima i predavanjima.'